আমাদের জন্য নির্দিষ্ট টেবিলে গিয়ে বসলাম। ওয়েটার এসে অভ্যর্থনা জানালো, রেড ওয়াইন ও স্যামপেইনের পুরো দুটো বোতল রেখে গেল টেবিলে। ডিনারের মূল্য আগে থেকেই পরিশোধ করা আছে, প্রত্যেকের জন্য এপিটাইজার বা স্টার্টার, মেইন ডিশ ও ডেজার্ট অর্ডার করা হলো। স্যামপেইন ও রেডওয়াইনের স্বাদ আমার জন্য খুব মুখরোচক না হলেও চেখে দেখতে অসুবিধা কোথায়? অনেকক্ষণ পর এলো স্টার্টার, তারপর একে একে এল মেইন ডিশ ও সবশেষে ডেজার্ট। এখানে বাঙালির ডাল-ভাত তো নয় যে হাত দিয়ে গাপুস-গুপুস করে দশ মিনিটের মধ্যে শেষ করা যাবে, কাঁটা চামচ আর ছুরি দিয়ে কেটেকুটে, টুং-টাং ছন্দোময় শব্দ তুলে খুব আস্তে আস্তে খেতে হবে। খুব একটা অভ্যস্ত না হলেও স্যামপেইন আর রেডওয়াইনও সঙ্গে চালাতে হলো। না হলে যে খারাপ দেখায়। কথায় আছে না—যস্মিন দেশে যদাচার বা be Roman while in Rome। গল্প আর খাওয়ার ফাঁকে ফাঁকে আমরা চারজনে মিলে কখন যে স্যামপেইন আর রেডওয়াইনের পুরো দুটো বোতল খালি করে ফেলেছি টেরই পায়নি। রেষ্টুরেন্টের প্রফেশনাল ক্যামেরাম্যান এসে প্রত্যেকটা টেবিল ঘুরে ঘুরে ফটো তুলে নিল, কিছুক্ষণ পরে প্রিন্টও নিয়ে এলো, সুদৃশ্য স্যুভেনির হিসেবে অত্যন্ত চমৎকার, দেখলাম লোকজন বেশ চড়া দাম দিয়ে কিনেও নিচ্ছে। অবশেষে প্রায় দুই ঘন্টা সময় নিয়ে ডিনার শেষ হলো, তখন মাত্র রাত আটটা। এরপর ফার্ষ্ট লেভেল থেকে লিফট নিয়ে সরাসরি উঠে গেলাম পর্যবেক্ষণ ডেকে (Observatory Deck), সেখান থেকে রাতের প্যারিস শহর অবলোকন করার অনুভূতিই যেন অন্যরকম, এর মোহনীয় রূপে মুগ্ধ না হয়ে পারা যায়না, রীতিমত রোমাঞ্চকর। আলোকে আলোকময়, দৃষ্টিনন্দন চমৎকার সে দৃশ্য। প্যারিস শহরের মাঝখান দিয়ে এঁকেবেঁকে বহে গেছে সেইন নদী (River Seine), নদীর জলে জ্যোৎস্নার আলো প্রতিফলিত হয়ে সৃষ্টি করেছে এক মনোমুগ্ধকর দৃশ্য। এখানেও দর্শনার্থীদের প্রচণ্ড ভিড়। একদল নামছে তো আরেক দল উঠে আসছে। সবাই প্যারিসের মোহনীয়রূপ ক্যামেরাবন্দি করায় তৎপর। আমরাও চারিদিকে অনেকক্ষণ ঘুরে ঘুরে দেখলাম আলোয় ঝলমল রাতের প্যারিস, হলাম অভিভূত, তারপর একসময় নেমে এলাম। ফিরে এলাম হোটেল, হোটেল ব্যালকনি থেকে আলোক সজ্জিত রাতের আইফেল টাওয়ারকে আরো সুন্দর দেখাচ্ছে। এক ঘন্টা পর পর শুরু হয় আলোক সজ্জার নতুন আরেক রূপ; চলে প্রায় পাঁচ সাত মিনিট। যে কয়দিন ছিলাম প্রতিদিন রাতের বেলা ব্যালকনিতে বসে আলোকমালায় সজ্জিত আইফেল টাওয়ারের দিকে মুগ্ধ নয়নে তাকিয়ে থাকি।